יצחק חיים קסטיליוני

הרב פרופ' יצחק חיים (ויטוריו) קסטיליוני (באיטלקית: Vittorio (Hayyim) Isacco Castiglioni;  25 במרץ 1840, אדר ה'ת"ר, טריאסטה - 1911, ה'תרע"א, רומא) היה רב, משורר ומתמטיקאי איטלקי, כיהן כרבה הראשי של רומא והסמכות הרוחנית הראשית של יהדות איטליה בין השנים ה'תרס"ג-ה'תרע"א (1903-1911). תרגם את המשנה לאיטלקית.

תולדות חייו
נולד בטריאסטה, אז בתחומי האימפריה האוסטרית, למשה חי דוד ואניטה (לבית קמפוס) קסטיליוני. למד את לימודיו התורניים אצל הרבנים שמואל דוד לוצאטו (שד"ל) ושבתי אלחנן טריוס. הוסמך ב-1861. למד מתמטיקה, ועסק בחינוך ובהוראת מתמטיקה בטריאסטה במשך כ־30 שנה, והגיע לדרגת פרופסור. במקביל, כיהן כסגן הרב של טריאסטה. בשנת 1903 התמנה לרבה של רומא. כשנה לאחר מכן, נחנך בית הכנסת הגדול של רומא, בהשתתפות מלך איטליה ויטוריו אמנואלה השלישי. בתפקיד זה כיהן כשמונה שנים, עד לפטירתו בשנת ה'תרע"א (1911).

משפחתו
נשא לאשה את אנריצ'טה לבית בולפיו. נפטרה בגיל צעיר. ממנה נולדו לו שלושה בנים:
 פרופ' ארטורו קסטיליוני - רופא ומרצה לרפואה באוניברסיטת ייל.
 קמילו קסטיליוני  - בנקאי, איש עסקים ואיל הון. מבעלי מפעל המנועים BMW. ניסה לשכנע את בניטו מוסוליני להישאר נייטרלי במלחמת העולם השנייה. ממקורבי שליט יוגוסלביה יוסיפ ברוז טיטו
 אנטוניו.

כשלוש שנים לאחר פטירת אשתו הראשונה, נשא את ג'וליה לבית סונינו, ממנה נולדו בניו אוגוסטו וד"ר מרצ'לו.

חיבוריו
 הוציא לאור תרגום של המשנה לאיטלקית, עם פירוש משלו.
נזמי הזהב - 126 (נזמי הזהב בגימטריה) שירים. פרנקפורט דמיין, ה'תרס"ז. 
 בשנת 1890 הוציא לאור את שיריה של רחל מורפורגו בשם עוגב רחל, בתוספת מאמרים על תולדות המחברת, על השירה העברית באיטליה ועל מעמד האשה ביהדות.
 יד שד"ל - תולדות מצבתו של שד"ל בפדובה, כולל תוספת לספרו הדקדוקי של שד"ל. קרקוב, 1895.
 פאר האדם - "מחקרים על בריאת האדם ועל ישוב הארץ לפי ספורי התורה ולפי דעות חכמי הטבע" קרקוב, 1892.
 תפילות ישראל כמנהג האשכנזים - בעברית ובאיטלקית.
 ערך את הספר דבר שמואל - מאגרותיו של הרב שמואל חיים לולי (שחבד"ל).

קישורים חיצוניים
 
 יעל לוין, מסה על מעמד האישה ביהדות לרב יצחק חיים קסטיליוני, בתוך: מילין חביבין ב (ה'תשס"ב), עמ' טו-כד.
  Vittorio Castiglioni באתר "rabbini italiani" (באיטלקית).

הערות שוליים

רבנים איטלקים
טריאסטה: רבנים
רומא: רבנים ראשיים
מתרגמים יהודים
מתרגמים לאיטלקית
משוררים יהודים איטלקים
רבנים פרופסורים
טריאסטה
איטלקים שנולדו ב-1840
נפטרים ב-1911